Libor Charfreitag

Libor Charfreitag (* 11. september 1977, Trnava) je slovenský kladivár. Po bronze na Majstrovstvách sveta v atletike 2007 v Osake získal na Majstrovstvách Európy v atletike 2010 v Barcelone zlatú medailu.

Kariéra 

V juniorských kategóriách sa začal presadzovať až v čase, keď začal študovať v Spojených štátoch. Trikrát sa stal americkým univerzitným šampiónom v hode kladivom a v roku 1999 bol piaty na majstrovstvách Európy do 23 rokov v Göteborgu.

Na majstrovstvách sveta prvýkrát štartoval už v roku 1999, v ďalšom roku sa zúčastnil kvalifikácie na Olympijské hry v Sydney.

V roku 2003 prvýkrát prekonal hranicu 80 metrov, v júni dosiahol v Prahe svoje životné maximum 81,81 metra, čím vytvoril aj slovenský národný rekord. Na svetovom šampionáte v Paríži pri svojej tretej účasti skončil výkonom 76,52 m 13., mimo finále. Svoju príslušnosť k vtedajšej svetovej špičke potvrdil druhým miestom vo Svetovom atletickom finále v Szombathely (81,22 m).

Na Olympijských hrách v Aténach skončil na siedmom mieste. V roku 2005 na svetovom šampionáte v Helsinkách skončil na deviatom mieste.

Charfreitaga trénuje jeho otec Libor Charfreitag starší a Dave Wollman. Súťaží za oddiel Slávia Trnava, pôsobí tiež ako tréner na univerzite v USA.

Osaka 2007 

Na svetovom šampionáte v Osake štartoval Charfreitag s piatym najlepším výkonom vo svetových tabuľkách. V piatej sérii hodil 81,60 metrov a svoje aktuálne tretie miesto vylepšil na priebežné druhé. Na bronzový stupienok ho v poslednej sérii odsunul víťaz súťaže Ivan Tichon z Bieloruska. Charfreitag dosiahol v súťaži druhý najlepší výkon vo svojej kariére, svoje maximum roku 2007 zlepšil o 73 centimetrov. Pre samostatné Slovensko to bola iba druhá medaila z majstrovstiev sveta v atletike v histórii (desať rokov od bronzu prekážkara Igora Kováča).

Peking 2008 
Na letných olympijských hrách v Pekingu 2008 postúpil z kvalifikácie výkonom 76,61 m. Vo finále skončil na 8. mieste výkonom 78,65 m. V decembri 2008, po dodatočnej diskvalifikácii dvoch bieloruských kladivárov, ktorí skončili na druhom (Vadim Deviatovskij) a na treťom mieste (Ivan Tichon) sa posunul na šieste miesto.

Barcelona 2010 
Slovenský reprezentant Libor Charfreitag vybojoval zlatú medailu vo finále súťaže kladivárov na XX. majstrovstvách Európy v atletike v Barcelone, keď ako jediný prekonal už v druhom pokuse o 2 centimetre 80 metrovú hranicu (80,02).

Referencie

Iné projekty

Externé odkazy 
    Charfreitag venuje bronz mame, rozhovor na internetovom portáli Pravda.sk, 27. 8. 2007 - slovensky
  Osemnásť Slovákov v Osake. Profily slovenských účastníkov MS 2007 na webe denníka Sme. 24. 8. 2007
   Slovensko má z MS medailu po 10 rokoch, správa iDNES z 27. 8. 2007
  Profil Charfreitaga na webe IAAF.

Slovenskí kladivári
Majstri Európy v atletike
Slovenskí olympionici
Absolventi Southern Methodist University
Osobnosti z Trnavy
Atléti na Letných olympijských hrách 2000
Atléti na Letných olympijských hrách 2004
Atléti na Letných olympijských hrách 2008